'PE Express','Die Burger' se Christo groet ná 40 jaar | News24
'PE Express','Die Burger' se Christo groet ná 40 jaar
Christo Killian, grafiese ontwerper by Die Burger Oos-Kaap, tree ná 'n loopbaan van veertig jaar uit. Foto: MORNÉ DU RANDT
VEERTIG jaar gelede was hy só op sy senuwees oor sy eerste werksdag, dat hy langs die pad naar geword het en sy pa eers moes stilhou. Christo Kilian het egter sy senuwees oorkom en verlede Woensdag ná 40 jaar diens by Die Burger Oos-Kaap en PE Express uitgetree.
Killian was maar 17 toe hy as handsetter by die destydse middagblad Oosterlig sy loopbaan begin het. "Elke lettertjie is daardie jare met die hand gepak," vertel Killan (56).
Van koerant "pak" het die tegnologie gevorder na koerant "plak", waar die teks en advertensies met lasertegnologie uitgesny is vir drukwerk.
Killian het ook die volgende stap in tegnologie beleef toe die koerant van film af direk op die drukplate gebrand is.
"En toe kom 'computer to plate'-tegnologie wat weer 'n nuwe aanpassing was."
Hy onthou ook die aanpassing om van die Oosterlig na Die Burger oor te gaan. "Ons het gedink ons word oorgevat deur die Kaap en dit het met heelwat perso­neelvermindering gepaard gegaan."
Maar hy onthou sy lang loopbaan as "oorwegend goeie jare". Sy raad aan jong mense wat die koerantwese wil betree is om "soveel as moontlik te leer van die nuwe tegnologie en die nuwe uitdagings wat voorlê".
Killian het nou die tuig neergelê as grafiese ontwerper: koerante, maar by die huis wag "heerlike werk" saam met sy vrou, Wilma, om hul twee seuns, Waldo (17) en Jaco (8), groot te maak. Hy spot dat hy spesifiek vir hulle kort name gegee het sodat hy "kort en kragtig kan sê: 'Jaco, Waldo, bly stil!' "
Maar dis duidelik goedige spot, want die rustige silwerkopman met die sagte bruin oë se lewensfilosofie het hy in sy afskeidstoespraak weergegee toe hy personeel aangemoedig het om mekaar "raak te leef en nie raak te trap nie" in hul oorblywende werkjare.